Fiat Topolino

La Fiat Topolino, ëdco ciamà Fiat 500 Topolino a l'é na vitura cita da sità costruìa da la meison vituristica Fiat dal 1936 al 1955. A l'é nassùa per volontà dël Duce, ch'a vorìa motorisé l'Italia con na vitura ch'a costèissa manch che 5000 £. La Fiat, butà da part ël protòtip a trassion anterior d'Oreste Lardone, ch'a l'avìa pijà feu durant na preuva për n'assident venial ma considerà grav, a pronta n'àutra vitura sota la diression ëd Dante Giacosa. Costa vitura-sì, a trassion posterior a l'avìa 'n motor  quatr-cilìnder ëd 500 cc con 13 CV, ch'a rivava a j'85 km/h. Ij pòst da setesse a j'ero quatr, le portere doe, ël tèt a l'era normalment decapotàbil, ma a-i era 'dcò la version con tèt ëd lamera.  Quandi ch'a l'é ancaminà la produssion, la vitura a vnisìa pì che 'l preventiv: 9750 £, ma a l'ha vendù istess vàire. A son stàite produvùe doe serie ch'as diferensiavo për modìfiche al frontal e a le sospension darera: ant la prima serie ël frontal a l'era curv, ufrend na granda vëddua al guidator e le sospension darera a j'ero a balestra curta. Ant la sconda serie 'l frontal a l'era pì modern e convensional e le sospension a j'ero a balestra longa. A l'era disponìbil ëdcò con d'àutri tipo ëd carosserìa: decapotàbil, forgonòta e giardinòta.  A l'era produvùa al Lingòt, a Turin.

Categorìa:FIAT